આ અંગે મળતી માહિતી અનુસાર સુરત જિલ્લાના પલસાણા તાલુકાનાં તાતીથૈયા ગામે આવેલ કેસરી નંદન ડાઈંગ એન્ડ પ્રિન્ટિંગ પ્રાઈવેટ લિમિટેડમાંથી ગત 8મી જૂનના રોજ મિલના મશીન વિભાગના દરવાજાનું તાળું કાપી મશીનરીના અલગ અલગ પાર્ટસ તેમજ ભંગાર મળી 1.95 લાખ રૂપિયાના મત્તાની ચોરી અંગે કડોદરા પોલીસ સ્ટેશનમાં ફરિયાદ નોંધાઈ હતી. આ અંગે કડોદરા પોલીસે તપાસ કરતાં હકીકત જાણવા મળી હતી કે ચલથાણ ગામે રહેતા અને જુદી જુદી મિલોમાં છૂટક નોકરી કરતાં દિપક ઉર્ફે અનિલ પાટીલ, વિજય પાટીલ, પવન સાવંત, તથા બે સગીરોએ આ મિલમાંથી ચોરી કરી મુદ્દામાલ વેચી દીધો છે. જે અંગે બાતમીના આધારે પોલીસ સ્ટાફના માણસોએ તપાસ શરૂ કરતાં ચલથાણના લક્ષ્મીનગર ખાતે રહેતા દિપક ઉર્ફે અનિલ નયનસિંગ પાટીલ, વિજય ભાસ્કર પાટીલ તેમજ પવન અશોક પાટીલની પોલીસે ધરપકડ કરી હતી. પોલીસે ચોરીના મુદ્દામાલ વેચીને ભાગમાં મળેલા 6200 રૂપિયા કબ્જે કર્યા છે. આ ઉપરાંત કાયદાના સંઘર્ષમાં આવેલા બે આરોપીને ડિટેન કરી આગળની તપાસ કડોદરા પોલીસ કરી રહી છે.